

**UNIUNEA NAŢIONALĂ A BAROURILOR DIN ROMÂNIA**

**Institutul Naţional Pentru Pregătirea şi Perfecţionarea Avocaţilor**

Bucureşti, Str. Vulturilor nr. 23, sector 3, Tel: + 4021/320.03.08; Fax: + 4021/330.12.97

[www.inppa.ro](http://www.inppa.ro) email: [office@inppa.ro](mailto:office@inppa.ro)

**Decizia nr. 45 din 04.11.2024**

**privind organizarea și desfășurarea examenului de absolvire a I.N.P.P.A. – sesiunea 10 noiembrie 2024**

**Art. 1**. (1) Examenul de absolvire a I.N.P.P.A. (în continuare „examenul”) va avea loc la data de 10 noiembrie 2024 și va fi organizat, în mod unitar, în același interval orar, de toate structurile teritoriale ale I.N.P.P.A.

(2) Durata desfășurării Probei scrise 1 (la disciplinele Drept civil, Drept procesual civil, Drept penal, Drept procesual penal și Organizarea și exercitarea profesiei de avocat civil), este de 3 ore, de la ora 10:00 la ora 13:00.

(3) Accesul în clădirea de examen se face cu începere de la ora 8:30. Prezentarea la sala de examen se face până cel târziu la ora 9:30.

**Art. 2.** (1) Examenul organizat pentru cursanții structurii centrale ale I.N.P.P.A. se va desfășura în clădirea Facultății de Drept din cadrul Universității din București, conform repartizării pe săli care va fi afișată pe pagina web a I.N.P.P.A. cel târziu la data de 9 noiembrie a.c., ora 10.00.

(2) Examenul organizat pentru cursanții centrelor teritoriale ale I.N.P.P.A. se va desfășura în spațiile anunțate pe pagina web a acestor centre teritoriale.

(3) Situația centralizată a locurilor de desfășurare a examenului în întregul sistem al I.N.P.P.A. se publică și pe pagina web a structurii centrale a I.N.P.P.A.

(4) Accesul în clădirea de examen se face în baza prezentării unui act de identitate valabil. Actele de identitate acceptate sunt cartea de identitate, adeverință provizorie de identitate (în caz de pierdere a cărții de identitate), pașaportul sau permisul de conducere, prezentate în original şi aflate în termen de valabilitate. Copii de pe aceste documente și nici alte documente nu vor putea fi luate în considerare.

**Art. 3.** Prezenta decizie se completează cu prevederile Deciziei nr. 201/28.08.2024 a Comisiei Permanente a U.N.B.R. (<https://www.inppa.ro/decizia-comisiei-permanente-a-unbr-nr-201-din-28-august-2024-privind-examenul-de-absolvire-a-cursurilor-de-pregatire-profesionala-initiala-organizate-in-anul-2024-in-cadrul-sistemului-i-n-p-p-a/>).

**Art. 4.** Prezenta decizie se comunică centrelor teritoriale ale I.N.P.P.A. și Uniunii Naționale a Barourilor din România și se publică prin postare pe pagina web a I.N.P.P.A. – [www.inppa.ro](http://www.inppa.ro).

**Directorul I.N.P.P.A.**

**Av. dr. Dan Oancea**